b'\n_START_ARTICLE_\nNordre Isfjorden nasjonalpark\n_START_SECTION_\nGeografi, landskap, geologi\n_START_PARAGRAPH_\nNasjonalparken strekker seg fra St. Jonsfjorden (Forlandsundet) i vest til Dicksonfjorden i \xc3\xb8st, over Oscar II Land, James I Land og den vestre fliken av Dickson Land. Den viktigste fjorden ligger midt i parken \xe2\x80\x93 Nordfjorden, som er en nordlig arm av Isfjorden og som innerst deler seg i Ekmanfjorden og Dicksonfjorden. St\xc3\xb8rre isbreer er (fra vest) Eidembreen, Venernbreen, Nansenbreen, Borebreen, Wahlenbergbreen, Sveabreen, Sefstr\xc3\xb8mbreen og Holmstr\xc3\xb6mbreen._NEWLINE_Nasjonalparken har store strandsletter hvor l\xc3\xb8smasser i stor grad er marine avsetninger. Coraholmen og Flintholmen i Ekmanfjorden har helt spesielle landskap for\xc3\xa5rsaket av Sefstr\xc3\xb6mbreen, sannsynligvis oppst\xc3\xa5tt i 1896. Fjellformasjonene Skansen og Alkhornet (616 moh. p\xc3\xa5 s\xc3\xb8rpynten av Oscar II Land ved utl\xc3\xb8pet av Isfjorden) er karakteristiske landformer med betydelige fuglefjell.\n_START_SECTION_\nFlora og fauna\n_START_PARAGRAPH_\nVegetasjonen er sv\xc3\xa6rt utbredt og frodig, og meget artsrik. Flere sjeldne planter blomstrer her. Det finnes ogs\xc3\xa5 tykke torvavsetninger i st\xc3\xb8rre omr\xc3\xa5der, noe som er uvanlig p\xc3\xa5 Svalbard. Ellers finnes det rike strandenger, v\xc3\xa5tmark og vadefuglomr\xc3\xa5der._NEWLINE_Strandslettene og de grunne sj\xc3\xb8arealene er viktig for gjess og ender. Det er flere hekkekolonier og fuglefjell for sj\xc3\xb8fugl, bl.a. Alkhornet som sammen med Daudmanns\xc3\xb8yra st\xc3\xa5r p\xc3\xa5 BirdLife Internationals liste over viktige fugleomr\xc3\xa5der i Europa.\n_START_SECTION_\nKulturminner\n_START_PARAGRAPH_\nOmr\xc3\xa5det som omfattes av Nordre Isfjorden nasjonalpark har v\xc3\xa6rt mye brukt til fangst i historisk tid, hvor hovedstasjonen var Kapp Wijk. Her finnes 3 generasjoner av fangst\xc2\xadhytter og et nett av bistasjoner. I omr\xc3\xa5det er det registrert kulturminner fra hvalfangst-perioden p\xc3\xa5 1600-tallet, fra russisk overvintringsfangst og en rekke industrielle kulturminner.\n_START_SECTION_\nForvaltning og bruk av omr\xc3\xa5det\n_START_PARAGRAPH_\nDet er forbud mot bruk av fly og helikopter, sykkel og motorkj\xc3\xb8ret\xc3\xb8y p\xc3\xa5 barmark. Sn\xc3\xb8scooterfordselen er underlagt de generelle Svalbard-bestemmelsene. Omr\xc3\xa5det ligger i sin helhet utenfor Forvaltningsomr\xc3\xa5de 10 (et omr\xc3\xa5de p\xc3\xa5 det sentrale Spitsbergen hvor tilreisende kan ferdes p\xc3\xa5 egen h\xc3\xa5nd uten \xc3\xa5 melde fra til Sysselmannen p\xc3\xa5 Svalbard) \xe2\x80\x93 dermed er det forsikrings- og meldeplikt ved ferdsel.'